Foto's: Karoo se rondloperleeu gevang | Maroela Media
Mufasa nadat hy gevang is. Foto aan Maroela Media verskaf deur Hester Obermeyer.
Die leeu, wat intussen Mufasa gedoop is, is Woensdag sowat 20 km buite Sutherland gevind, het Reynold Thakuli, woordvoerder van SANParke, gesê.
Volgens Thakuli is die leeu omstreeks 18:00 vanuit 'n helikopter met 'n verdowingspyl geskiet. Mufasa is daarna na die Sutherland-polisiestasie se aanhoudingselle geneem waar hy oornag het.
Die leeu sal na die park teruggeneem word sodra 'n krat arriveer. Hy sal ook 'n halsband kry voor hy weer vrygelaat word.
Mufasa het op 15 Februarie uit die park ontsnap nadat swaar reënval veroorsaak het dat grond onder die heining weggespoel het. Hy het glo onder die heining deurgekruip.
Mufasa het sowat 14 diere, insluitend 'n eland en skape, platgetrek terwyl hy op vrye voet was. Fundisile Mketeni, uitvoerende hoof van SANParke, het almal wat by die soektog na Mufasa betrokke was, gelukgewens.
Mketeni het gesê hy is veral trots op die veldwagters wat die leeu nagespoor het, sowel as die ondersteuning wat van die boeregemeenskap en organisasies soos Bidvest Protea Coin Security ontvang is.
Een van die helikopters wat gebruik is in die soektog na Mufasa. Foto aan Maroela Media verskaf deur Hester Obermeyer.
Hy was gelukkig nie n sel gedeel nie .Dankie aan die gemeenskap wat gehelp het.
Wonder of die ander gevangenisse nie bietjie ongemaklik was met die meneer daar langs hulle nie☺
Bly hy is veilig
Wys jou net. Wildediere voel ingehok met enige heining groot of klein.
Hy is n free spirit.
Hy het seker by ouboet Sylvester geleer,
Kinders leer by ouers???
Ek besef dit moet gedoen word, maar tog kry ek die leeu jammer…
Mofasa moes eet – so moenie kwaad wees vir hom nie. Julle moet hom goed behandel en kyk mooi na hom. Ek is seker dit was ook traumatiese ervaring vir hom. Ons pragtige diere is besig om stadig maar seker te verdwyn. Dit breek 'n mens se hart.